CELEX: 32022R0663
Language: el
Date: 2022-04-21 00:00:00
Title: Εκτελεστικός κανονισμός (ΕΕ) 2022/663 της Επιτροπής της 21ης Απριλίου 2022 για την τροποποίηση του εκτελεστικού κανονισμού (ΕΕ) 2020/761 όσον αφορά τον όγκο της δασμολογικής ποσόστωσης για το βόειο κρέας υψηλής ποιότητας από την Παραγουάη

22.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 121/9
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/663 ΤΗΣ ΕΠΙΤΡΟΠΗΣ
         της 21ης Απριλίου 2022
         για την τροποποίηση του εκτελεστικού κανονισμού (ΕΕ) 2020/761 όσον αφορά τον όγκο της δασμολογικής ποσόστωσης για το βόειο κρέας υψηλής ποιότητας από την Παραγουάη
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 187 πρώτο εδάφιο στοιχείο α),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2020/761 της Επιτροπής (2) θεσπίζει τους κανόνες για τη διαχείριση των δασμολογικών ποσοστώσεων εισαγωγής και εξαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής και εξαγωγής, αντικαθιστά δε και καταργεί ορισμένες πράξεις βάσει των οποίων έχουν ανοιχθεί οι εν λόγω ποσοστώσεις και προβλέπει ειδικούς κανόνες.
                  
               
                     (2)
                  
                  
                     Μετά την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) από την Ένωση, η Ένωση και το Ηνωμένο Βασίλειο κοινοποίησαν στα άλλα μέλη του Παγκόσμιου Οργανισμού Εμπορίου (ΠΟΕ) ότι τα τρέχοντα επίπεδα πρόσβασής τους στην αγορά θα διατηρηθούν με την κατανομή των δασμολογικών ποσοστώσεων μεταξύ της Ένωσης και του Ηνωμένου Βασιλείου. Η μεθοδολογία για την εν λόγω κατανομή, καθώς και οι όγκοι της ΕΕ-27, καθορίζονται στον κανονισμό (ΕΕ) 2019/216 του Ευρωπαϊκού Κοινοβουλίου και του Συμβουλίου (3).
                  
               
                     (3)
                  
                  
                     Ωστόσο, οι δασμολογικές ποσοστώσεις της Ένωσης που δεν αποτελούν μέρος του πίνακα ΠΟΕ της Ένωσης δεν θα έπρεπε να έχουν κατανεμηθεί.
                  
               
                     (4)
                  
                  
                     Παρ’ όλα αυτά, η εν λόγω δασμολογική ποσόστωση για την εισαγωγή 1 000 τόνων, που ανοίχθηκε βάσει του κανονισμού (ΕΚ) αριθ. 1149/2002 του Συμβουλίου (4) και εκφράζεται ως βάρος προϊόντος, νωπού, διατηρημένου με απλή ψύξη ή κατεψυγμένου βοείου κρέατος υψηλής ποιότητας, το οποίο δεν αποτελεί μέρος του πίνακα ΠΟΕ της Ένωσης, κατανεμήθηκε εσφαλμένα με τον κανονισμό (ΕΕ) 2019/216. Ο όγκος της μειώθηκε εσφαλμένα με εφαρμογή από την 1η Ιανουαρίου 2021.
                  
               
                     (5)
                  
                  
                     Ο κανονισμός (ΕΕ) 2022/111 του Ευρωπαϊκού Κοινοβουλίου και του Συμβουλίου (5) τροποποίησε το μέρος Α του παραρτήματος του κανονισμού (ΕΕ) 2019/216 διαγράφοντας από τον κατάλογο των κατανεμημένων ποσοστώσεων τη σειρά που αφορά τη δασμολογική ποσόστωση για νωπό, διατηρημένο με απλή ψύξη ή κατεψυγμένο κρέας βοοειδών υψηλής ποιότητας καταγωγής Παραγουάης.
                  
               
                     (6)
                  
                  
                     Είναι αναγκαίο να αποκατασταθεί η αρχική ποσότητα της δασμολογικής ποσόστωσης για το βόειο κρέας υψηλής ποιότητας από την Παραγουάη με αύξοντα αριθμό 09.4455 στον εκτελεστικό κανονισμό (ΕΕ) 2020/761.
                  
               
                     (7)
                  
                  
                     Συνεπώς, ο εκτελεστικός κανονισμός (ΕΕ) 2020/761 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα VIII του εκτελεστικού κανονισμού (ΕΕ) 2020/761 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2020/761 της Επιτροπής, της 17ης Δεκεμβρίου 2019, σχετικά με τη θέσπιση κανόνων για την εφαρμογή των κανονισμών (ΕΕ) αριθ. 1306/2013, (ΕΕ) αριθ. 1308/2013 και (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου όσον αφορά το σύστημα διαχείρισης δασμολογικών ποσοστώσεων με πιστοποιητικά (ΕΕ L 185 της 12.6.2020, σ. 24).
         
            (3)  Κανονισμός (ΕΕ) 2019/216 του Ευρωπαϊκού Κοινοβουλίου και του Συμβουλίου, της 30ής Ιανουαρίου 2019, σχετικά με την κατανομή των δασμολογικών ποσοστώσεων που περιλαμβάνονται στον πίνακα ΠΟΕ της Ένωσης μετά την αποχώρηση του Ηνωμένου Βασιλείου από την Ένωση και την τροποποίηση του κανονισμού (ΕΚ) αριθ. 32/2000 του Συμβουλίου (ΕΕ L 38 της 8.2.2019, σ. 1).
         
            (4)  Κανονισμός (ΕΚ) αριθ. 1149/2002 του Συμβουλίου, της 27ης Ιουνίου 2002, για το άνοιγμα αυτόνομης ποσόστωσης για την εισαγωγή βοείου κρέατος υψηλής ποιότητας (ΕΕ L 170 της 29.6.2002, σ. 13).
         
            (5)  Κανονισμός (ΕΕ) 2022/111 του Ευρωπαϊκού Κοινοβουλίου και του Συμβουλίου, της 25ης Ιανουαρίου 2022, για την τροποποίηση του κανονισμού (ΕΕ) 2019/216 όσον αφορά τη δασμολογική ποσόστωση της Ένωσης για το βόειο κρέας υψηλής ποιότητας από την Παραγουάη (ΕΕ L 19 της 28.1.2022, σ. 1).
      
      
         
            ΠΑΡΑΡΤΗΜΑ
            Στο παράρτημα VIII του εκτελεστικού κανονισμού (ΕΕ) 2020/761, η σειρά «Ποσότητα σε kg» στον πίνακα που αφορά τη δασμολογική ποσόστωση με αύξοντα αριθμό 09.4455 αντικαθίσταται από το ακόλουθο κείμενο:
            
               
                           «Ποσότητα σε kg
                           
                        
                        
                           1 000 000  kg κρέατος χωρίς κόκκαλα»